[{"text_idx": "#000001", "text": "Sandra. Pu\u0308hapa\u0308ev, 22. august, Tallinn"}, {"text_idx": "#000003", "text": "Mis mind siis parasjagu ha\u0308irib? Ta\u0308na keskendun sellele, et mind pole seal. Taban end tihti su\u0308u\u0308tundelt, et ma seal aias piisavalt aega ei veeda. Tegemist on logistilise probleemiga: pole ja\u0308tkusuutlik, et aed on minu elukohast 200 kilomeetri kaugusel. Ja kuigi on kohalikke, kes taimede eest hoolitsevad, oleks aial kasu sellest, kui ma sagedamini seal viibiksin. Kui nu\u0308u\u0308d korraks ja\u0308rele mo\u0303elda: kellel siis o\u0303ieti kasu oleks? Kultuurtaimedel, mis vajavad rohkem ta\u0308helepanu ja hoolt, aga mitte metsikult kasvavatel taimedel. Kohalikel, kes, ma eeldan, naudivad pigem korrastatumat ruumi, millest paistab kellegi kohalolu, kellegi hoolitsus ja hoolimine."}, {"text_idx": "#000004", "text": "Miks peaks keegi rajama aia 200 kilomeetrit oma kodust eemal? Aia rajamine on lihtne, aia vo\u0303ib teha sinna, kus iganes sa parajasti oled. See loob paigaga ja inimestega tugevama sideme, sa ei ole enam nii juhuslik la\u0308bira\u0308ndaja."}, {"text_idx": "#000005", "text": "Aia rajamine on midagi va\u0308ga optimistlikku ja heldet, kui sa tead, et ei pruugi sinna ja\u0308a\u0308da nii kauaks, et oma to\u0308o\u0308 vilju lo\u0303igata."}, {"text_idx": "#000008", "text": "(Mul on tunne, justkui kirjutaksin kolumnit nagu Carrie Bradshaw, ainult et minu oma kannab pealkirja \u201eSeks ja aed\u201c vo\u0303i \u201eSeks aias\u201c \u2013 aed on linn ja linn on aed ja ihad juhatavad teed? Noh, hakkame pihta.)"}, {"text_idx": "#000009", "text": "Kui ma augusti alguses Narvasse jo\u0303udsin, olin umbes kuu aega eemal olnud. Iga hommik kuulsin a\u0308rgates kedagi kuskil kauguses niitmas ja mulle meenus, kuidas sina olid aasta tagasi samast asjast ra\u0308a\u0308kinud."}, {"text_idx": "#000010", "text": "Aed ise oli imeline, kasvas sealt, kust ma u\u0308ldse poleks osanud oodata \u2013 sest ega ma polnudki eriti midagi oodanud. See ongi meie to\u0308o\u0308protsessi puhul seal aias nii ilus \u2013 me teame, et lo\u0303ppude lo\u0303puks ei hooli sellest eriti keegi, ja samas teame ka, et meie peame olema need, kes hoolivad. Kui see meile to\u0303eliselt meeldib, ja\u0308a\u0308me ellu. Aed ja\u0308a\u0308b ellu meist hoolimata, igal juhul. Muidugi pole see ko\u0303ik tegelikult u\u0308ldse nii su\u0308nge: inimesed hoolivad sellest va\u0308ikesest avalikuks kasutamiseks mo\u0303eldud maalapist ku\u0308ll, ja ka hoolitsevad selle eest. Oma vo\u0303imete piires, ja vahel performatiivselt, aga hool on hool. Mo\u0303tlen, et hoolitsusto\u0308o\u0308, millega pinnast ette valmistasime, komposti- ja peenrakastid ehitasime \u2013 just see ehk eristabki seda maalapikest ko\u0303igist u\u0308leja\u0308a\u0308nutest?"}, {"text_idx": "#000011", "text": "Heidan puhkama Berliinis so\u0303bra korteris, selja taga tormiline suvi, mille intensiivsus mind su\u0308gise poole liikudes ikka veel endas hoiab, ja mo\u0303tlen oma senisest uskumusest, et linn on po\u0303himo\u0303tteliselt inimliigi monokultuur. Suurlinnades kogunev ja ho\u0303ljuv energia meenutab vibreerivat koosloometaru. Siin on hulk inimesi, aga neil on ju vaja so\u0303pru, hooldajaid, innustajaid toidu ja ravimtaimede, kahjurite, mikroorganismide, bakterite, lindude, seente, (kodu)kasside ja teab-veel-mille na\u0308ol. Mida tihedam linn, seda loomingulisemalt inimesed end teiste elude vahele voldivad ja sobitavad, imeliselt segaste suhtejadadena loendamatute korruste korteriridade vahel. Ja nii on ka meie mitut liiki ja masti omastega, kes veedavad oma elu seebitu\u0308kil, templilikul ro\u0303dul va\u0308a\u0308nleva viinapuu lehtede alaku\u0308lgedel vo\u0303i o\u0308o\u0308rongi voodilinade vahel, vo\u0303i tehes igapa\u0308evaseid jalutuska\u0308ike alati ainult rihma otsas, samal ajal kui teised elavad pool elu korterilaenu ku\u0308lge aheldatuna."}, {"text_idx": "#000013", "text": "Narvas on linnale kuuluvat osa aiast minu u\u0308llatuseks niidetud. Vo\u0303ib-olla teevad nad seda kord aastas, et anda ma\u0308rku: \u201eMina niidan siin, ja\u0308relikult hoolin sellest paigast. Hoolin sellest paigast, ja\u0308relikult valitsen seda, ja\u0308relikult peaksid sina tunnistama minu vo\u0303imu\u201c? Vo\u0303i niidavad nad ehk korra aastas sellepa\u0308rast, et teavad, et nii tihti on niidu o\u0308kosu\u0308steemi vaja niita, et see inimese-niidu koosto\u0308o\u0308 pu\u0308siks ja o\u0303itseks? Ei tea, mis ulatuses on see performatiivne vo\u0303imupositsiooni kehtestamine ja mil ma\u0308a\u0308ral tuletavad aastaku\u0308mnete pikkused kehvad ajad meelde (vo\u0303i pigem ei lubagi need unustada) viise, kuidas olla ja\u0308tkusuutlik?"}, {"text_idx": "#000014", "text": "Mulle tundub va\u0308ga po\u0303nev see pinge hoole ja kontrolli vahel, mida sa oma kirjas mitu korda mainid. Hool ja kontroll, hool vs. kontroll. Kuidas hool saab olla nii kosutav kui kontrolliv. Hoolitsen sinu eest, tahan sind kontrollida. Kas see, mis eristab aeda ko\u0303igist muudest maalappidest, on hool vo\u0303i kontroll? Hoolitsen aia eest ja see hoolitseb minu eest. Aga mul on paha tunne otsustada, millised taimed vo\u0303ivad u\u0308hel va\u0308lja valitud maalapil vohada ja mis peab surema, ning see paneb mind mo\u0303tlema istutamisele ja u\u0308lesjuurimisele-u\u0308mberistutamisele, nii taimede kui inimeste puhul, kui osale samast paljusid liike ho\u0303lmavast koloniaalpu\u0308u\u0308dlusest \u2013 sellest aspektist on Narva va\u0308ga ere na\u0308ide, paik, mille peaaegu kogu elanikkonna No\u0303ukogude koloniaalvo\u0303im u\u0308les juuris ja asendas."}, {"text_idx": "#000016", "text": "Nagu paljud taimekasvatajad teavad, on muld taimede tervise jaoks fundamentaalse ta\u0308htsusega. Muld oli Kreenholmi aia vundamendiks \u2013 osalt saigi see rajatud lihtsalt NARTi residentide ko\u0308o\u0308gija\u0308a\u0308tmetest tehtud komposti a\u0308rakasutamiseks. Nagu tead, ei ole ju Narvas vo\u0303imalik bioja\u0308a\u0308tmeid ka\u0308idelda, linnas on lausa keelatud neid koguda!"}, {"text_idx": "#000017", "text": "Sille. Kolmapa\u0308ev, 8. september, Mustarinda"}, {"text_idx": "#000020", "text": "Aias on kontroll vastastikune (mina kontrollin aeda, aed kontrollib mind, muutes mu biokeemiat toitainete kaudu, mida ma saaki su\u0308u\u0308es omastan, samas tekitades minus vajaduse viibida aia la\u0308hedal, kohandada selle heaks oma eluru\u0308tme ja panustada sinna aega) mitte selleks, et paljuliigilise o\u0308koloogia polu\u0308amooriast kedagi-midagi va\u0308lja ja\u0308tta, vaid selleks, et iseenese piiride teadmine lubaks olla vapper. Vapper nagu sirelipo\u0303o\u0303sas, kes jaanuarikuu u\u0308u\u0308rikeses sulailmas pimesi pungi loob. Vapper nagu armastus. Ses mo\u0303ttes pole oluline, millised liigid istutatakse vo\u0303i va\u0308lja juuritakse \u2013 oluline on see, et ka meie, inimesed, hoiame seda suhet alal, pistame ikka ja ja\u0308lle seemneid mulda, kuigi ei tea, mis tulevik toob. Vo\u0303i alustame migrantidena ikka ja ja\u0308lle uuesti uues paigas, vo\u0303i toetame neid, kes oma va\u0308givaldselt lahtikistud juured meie la\u0308hedale pistavad. Ilus on valmistada midagi, mida sa ise maitsta ei saa. Aed teeb seda kogu aeg."}, {"text_idx": "#000023", "text": "paar pa\u0308eva tagasi saatis u\u0308ks so\u0303ber mulle pildi Kreenholmi aiast kuldses su\u0308gisvalguses. Naljakas, et vahtrate ja pihlakate oranz\u030cispektri ko\u0303rval on ikka veel ka peiulilled ja saialilled \u2013 on vananaistesuvi, vananaistesuvine pidu. Mul oli tunne, nagu Kreenholmist naerataks mulle koseta\u0308is kollast. Oleks vast pa\u0308ris tore seal vana naine olla."}, {"text_idx": "#000024", "text": "Ei tea, kas seal, kus vanad naised kirjutes kitlites ko\u0303nnivad ja kogu dats\u030ca-rahvale elevandisuuruseid suviko\u0303rvitsaid kasvatavad, ka\u0308ib keegi Narva linna ka\u0308sul ka kontrollimas, ega keegi ei tegele \u2013 ametlikult ju keelatud \u2013 kompostimisega? Vo\u0303i kasvatavad ka Narva linnaametnikud ise jo\u0303ehobukabats\u030cokke? Va\u0308gagi usutav. Meie kompostikastist, nagu pildilt na\u0308gin, on kadunud peiulilled ja ko\u0303rvalkastis kasvavad kartulid. Nagu eelmisel aastal suviko\u0303rvitsategagi juhtus \u2013 kellelgi la\u0308ks neid vaja ja mul on selle u\u0308le hea meel."}, {"text_idx": "#000025", "text": "Mulla mikroorganismid, kes kompostihunnikus eriti ku\u0308lluslikku elu elavad, meenutavad mulle jalutuska\u0308iku, mille me paari pa\u0308eva eest u\u0308he kohaliku tantsijaga ette vo\u0303tsime. Heitsime metsapo\u0303randale maha ja vajutasime na\u0308od pehmesse lo\u0303hnavasse rohelisse. Ta u\u0308tles, et see on u\u0308ks parimaid asju, mida oma immuunsu\u0308steemi heaks teha, ja pealekauba veel na\u0308ospaa. Nagu sa kirjutasid, toimub sama aias to\u0308o\u0308tades, na\u0308pud, nina ja vahel ka jalad mullas, kontaktis teiste eludega. Lugesin, et ta\u0308napa\u0308eval u\u0308sna sage B12-vaegus ei olnud eriti levinud probleem enne, kui tekkis teraviljapo\u0303hine po\u0303llupidajate kultuur,[1] ra\u0308a\u0308kimata to\u0308o\u0308stusliku toidutootmise ja supermarketite tulekust. Huvitav (ma ei leidnud selle kohta to\u0303siseltvo\u0303etavaid uuringuid), kas see vo\u0303is tuleneda sellest, et ku\u0308tid-korilased so\u0303id metsikult kasvavate taimede juurikaid ja muud uljalt \u201era\u0308past\u201c toitu otse mullast, koos mullabakterite toodetud B12-ga (ja hingasid seda nii ka sisse)?"}, {"text_idx": "#000027", "text": "Sinu kirjad on nii inspireerivad! See, kuidas sa seletad inimeste ja aias elavate liikide vastastikust hoole-/kontrollisuhet, kasutades na\u0308itena Gwen Stefani videot, kuidas sa kirjeldad vananaistesuve kollaste lehtede ja lilledega aias, ja see na\u0308ospaa! Mina mo\u0303tlen sellest, kuidas u\u0308mbritsev keskkond vo\u0303ib teatavaid mo\u0303tteviise ka\u0308ivitada. Sestpeale, kui ma paar kuud tagasi aiaga majast korterisse kolisin, mo\u0303tlen aina va\u0308hem mesilastest ja mardikatest."}, {"text_idx": "#000028", "text": "Aiast eemalolekuga aitas mul toime tulla linnakorilus: jalutasin vo\u0303i so\u0303itsin rattaga linnaserva ja leidsin seal parkmetsades, teepervedel ja ja\u0308a\u0308tmaadel eest puju, teelehe, po\u0303drakanepi, po\u0303ldosja, hanemaltsa ja palju teisi tuttavaid kujusid. To\u0308o\u0308stuslike ja\u0308a\u0308tmaade ehk brownfield\u2019ide taimestik, millel lastakse mo\u0303ned aastad segamata areneda, muutub oluliseks ja rikkalikuks linnaloomastiku asualaks, paljude liikuvate ja liikumatute olendite koduks. Kas sa teadsid, et enamikku linnas kasvavatest so\u0308o\u0308davatest umbrohtudest vo\u0303ib rahulikult su\u0308u\u0308a, kui need ku\u0308lma veega u\u0308le loputada?[2]"}, {"text_idx": "#000029", "text": "Umbrohud on taimed, mis ilmuvad kuhugi omal tahtel ja lokkavad seal. Neil pole kasvamiseks vaja inimese hoolt. Aias seostatakse umbrohtusid tihti kontrolli puudumisega. Umbrohud ja\u0308a\u0308vad inimestega tulevikku jagama \u2013 siis, kui tundlikumad taimeliigid va\u0308lja surevad."}, {"text_idx": "#000030", "text": "Ja\u0308rgmiseks aastaks pole mul muid plaane peale selle, et kevadel ja suvel hoolitsen aia eest, ja mulle meeldib va\u0308ga perspektiiv, mille see mulle annab: ja\u0308rgmiseks kaheks, viieks, ku\u0308mneks aastaks."}, {"text_idx": "#000033", "text": "Heidan so\u0303bra korteris puhkama, selja taga tundeku\u0308llane su\u0308gis, mis udunes vaikselt lumiseks talveks po\u0303hjamaise u\u0308rgmetsa serval \u2013 kogemus, mis u\u0308hevo\u0303rra kosutas ja kohutas \u2013 ning tunnen end siinse soojuse, lo\u0303unamaiste va\u0308rvide ja po\u0303hjaranniku maheda merelise kliima keskel teretulnult ja samas vo\u0303o\u0303ralt. Mo\u0303tlen, kas muinasjutus elamise imestustunne la\u0308heb mul kunagi ka u\u0308le, ja kas seda pole mitte tegelikult vaja, et kahe jalaga tegelikkuses seista."}, {"text_idx": "#000034", "text": "Ta\u0308na mo\u0308o\u0308dusin Tallinnas hooldamata, kontrollimata, munitsipaalse hooleta, seega iseenda eest hoolitsevast teepervest ja tervitasin ro\u0303o\u0303msa o\u0303rnusega puju, kellest ma olin puudust tundnud, sest nii kaugel po\u0303hjas ta ei kasva. Nemad, umbrohud, nagu sa nii ilusasti kirjutad, on to\u0303epoolest meie tulevaste aegade kaaslased. Ma ei va\u0308si ha\u0308mmastumast, et kuigi alati pole just mo\u0303nda kindlat tuttavat taime ka\u0308epa\u0308rast, on alati leida mingi muu ku\u0308llus. Ja see ku\u0308llus, isegi linnas, on igau\u0308hele saadaval, pestuna so\u0308o\u0308misko\u0303lbulik (ma ei teadnud, aga ta\u0308pselt nii ma olengi teinud) ja palju toitainerikkam kui pakendatud poekaup. Oo, kuidas ma juba ja\u0308rgmist noore naadi hooaega ootan! Ehk peaksime koos veel Tallinnas u\u0308he linnakoriluska\u0308igu tegema, just nu\u0308u\u0308d, hilissu\u0308gisel?"}, {"text_idx": "#000035", "text": "Pa\u0308rast Kate\u2019i mo\u0303tete lugemist taban end (ja\u0308lle) unistamas Kreenholmi to\u0303elise va\u0308ikese toidusalu rajamisest. Vertikaalne, tihe, ku\u0308lluslik, mitmerindeline, va\u0308he jamamist, taimed toetavad u\u0308ksteist. Kompost on meil olemas. Sel aastal proovisin EKKMi aias kasvatada \u201ekolme o\u0303de\u201c: ko\u0303rvitsat, uba ja punast maisi, mis on \u201eKilpkonnasaare\u201c[4] Kesk-La\u0308a\u0308ne po\u0303lisrahvaste po\u0303hilised po\u0303llukultuurid. Sa ju tead, kuidas ma armastan raamatut, kust see teadmine pa\u0308rineb, potawatomi ho\u0303imu naise ja New Yorgi Osariigi U\u0308likooli botaanikaprofessori Robin Wall Kimmereri \u201eLo\u0303hnheina punumist\u201c[5]. Need kolm taime toetavad u\u0308ksteist toitainetega (oad ja nende juurtel elavad mikroorganismid viivad teiste jaoks mulda la\u0308mmastikku), struktuurselt (uba ronib maisivarrel) ja heade niiskustingimustega (ko\u0303rvitsataime suured lehed ei lase maisi pinnapealsel juurestikul kuivada). Ja kindlasti veel teistelgi viisidel."}, {"text_idx": "#000036", "text": "Kreenholmi aed on tihedalt la\u0308bi kasvanud. Sealses pinnases on po\u0303imunud eri aegade juured ja elud. Kui ja\u0308tkata selle eest hoolitsemist, siis ehk vo\u0303ib selline teisenev paljuliigiline suhtevo\u0303rgustik o\u0303petada, kuidas leida tasakaal armastuse ja va\u0308givalla vahel."}, {"text_idx": "#000041", "text": "Sandra Kosorotova (38) on eesti kunstnik ja disainer. Ta on lo\u0303petanud Eesti Kunstiakadeemias graafilise disaini (BA) ning moedisaini osakonna (MA). Kosorotova to\u0308o\u0308tab biolaguneva ja\u0308a\u0308kmaterjaliga ning on u\u0308ks aednikest Narva kunstiresidentuuri (NART) la\u0308hedal asuvas avatud aias."}]